En 59-årig lastbilchauffør blev fredag alvorligt kvæstet i soloulykke. Hans pårørende er underrettet.

En 59-årig lastbilchauffør er alvorligt kvæstet efter en voldsom soloulykke på Herningmotorvejen ved Pårup mellem Ikast og Silkeborg fredag aften.

Politiet fik anmeldelsen om ulykken klokken 18.46.

- Af ukendte årsager rammer lastbilen en bropille af beton og fortsætter over i autoværnet, fortæller Allan Riis, der er vagtchef i Midt- og Vestjyllands Politi.

- Der er tale om en trækker med en sættevogn. Ved ulykken vælter sættevognen, og trækkeren med førerhuset bliver voldsomt beskadiget, fortsætter han.

Tidligt lørdag morgen kan politiet oplyse, at det formentlig er venstre fordæk, der er eksploderet eller har været utæt, hvorfor chaufføren har mistet herredømmet.

Vragrester over hele motorvejen

I forbindelse med ulykken blev vragrester spredt ud over hele motorvejen, der måtte afspærres i begge retninger.

- Men nu har vi fået ryddet så meget op, at et enkelt spor er åbnet i vestlig retning, så man kan passere med lav hastighed, siger Allan Riis ved 21-tiden.

Skiltevogne og politi på stedet leder trafikken uden om ulykkesstedet ved afkørsel 35.

Det kan vare noget tid, før motorvejen åbnes igen.

- En bilinspektør er på vej, og vi har bestilt en kranvogn til at få lastbilen fjernet, forklarer vagtchefen.

Åbent i begge retninger igen

Kort før klokken 05.00 lørdag morgen kunne politiet på Twitter meddele, at der var åbent i begge retninger på motorvejen.

Ved alvorlige ulykker tilkaldes en bilinspektør for at foretage tekniske undersøgelser og finde frem til, hvordan ulykke skete.

De pårørende til lastbilchaufføren, der kommer fra Herning-området, er blevet underrettet.

Tidligt lørdag morgen kan politiet ikke fortælle yderligere om chaufførens tilstand.